Isqof Emanuel Galea Il-Kawża tal-Beatifikazzjoni 1974 - Titħabbar il-mewt tal-Isqof Emmanuel Galea. Il-funeral sar l-għada fil-Kon Kattidral ta' San Ġwann, il-Belt. Is-Servizz reliġjuż tmexxa mill-Arcisqof Mikiel Gonzi. Il-kongregazzjoni tmexxiet mill-Gvernatur Ġenerali u Ladv Mamo. Aktar tard, il-katavru tal-Isqof Galea ttieħed għad-difna fiċ-ċimiterju ta' San Girgor, fiż-Żejtun. 24 ta' Ġunju 2007 Il-kawża għall-beatifikazzjoni ta' l-Isqof Emanuel Galea Minn Mons. Alwiġ Deguara, Viċi Postulatur Kawża għall-Beatifikazzjoni Fl-eqqel tat-Tieni Gwerra Dinjija, fil-5 ta' Lulju 1942 il-Qaddej ta' Alla, Mons. Emanuel Galea, kien konsagrat Isqof fil-Katidral ta' l-Imdina. Iċ-ċelebrazzjoni kienet mill-aktar sempliċi bil-Katidral imneżża' minn kull tiżjin u kwadri. Kien waqt l-attakki mill-ajru li bomba kbira splodiet wara l-Katidral f'dak il-ħin. In-nies telgħet bi ħġarha għaċ-ċelebrazzjoni; min bil-mixi, min b'xi karozza, aktar tieqaf milli timxi, kulħadd bl-aħjar mod li sab. Il-Konsagrazzjoni tmexxiet mill-Arċisqof Mawru Caruana, nofsu marid, assistit mill-Isqof Mikiel Gonzi u mill-Arċidjaknu tal-Katidral. Wara l-quddiesa l- Isqof il-ġdid ħareġ fil-gallarija tal-Palazz biex isellem u jbierek il-folla kbira li nġabret hemm. Il-Maltin kienu ħerqana li jkollhom isqof ġdid minħabba li l-Arċisqof Caruana kien kiber ħafna u ma kienx għadu jiflaħ. Il-Gvern Ingliż kien ilu jinsisti mal-Vatikan biex l-Arċisqof Caruana jiġi mogħti għajnuna għat-tmexxija tal-poplu Malti. Wara korrispondenza li ħadet fit-tul, l-Arċisqof Caruana ntalab il-parir tiegħu mill-Vatikan u hu mill-ewwel irrakkomanda lil Mons. Emanuel Galea bħala Awżiljarju tiegħu. Il-Papa Piju XII kien innomina lil Mons. Galea bħala Isqof Awżiljarju għal Malta. Għalkemm Mons. Galea ma xtaqx li jaċċetta din in-nomina għax bħala Isqof beża' li se jkun bogħod min-nies u għaliex ma ried bl-ebda mod itellef lill-Isqof Gonzi milli jsir Arċisqof ta' Malta wara Mons. Caruana imma għall- kelma ta' l-Arċisqof aċċetta u ġie ordnat Isqof fil-5 ta' Lulju 1942. L-Arċisqof Caruana innominah mill- ewwel Vigarju Ġenerali tad-Djoċesi u beda jaqdi l-ministeru tiegħu b'ħeġġa u entusjażmu ta' żagħżugħ kbir, dejjem b'imħabba, rispett u ubbidjenza liema bħalha lejn iż-żewġ Arċisqfijiet, l-ewwel Caruana u wara Gonzi. Gonzi ikkonfermah bħala Vigarju Ġenerali ftit ġranet wara li sar Arċisqof ta' Malta. Waqt li fid-Djoċesi kollha qed isir talb għall-għarfien uffiċjali ta' Mons. Galea bħala Beatu u Qaddis, xieraq li nfakkru din il-ġurnata b'aktar talb lil Alla. Jum l-ordinazzjoni saċerdotali ta' l-Isqof Emanuel Galea Minn Mons. Alwiġ Deguara Viċi Postulatur kawża għall-beatifikazzjoni, Floriana Il-Qaddej ta'Alla, l-Isqof Emanuel Galea kien ordnat saċerdot flimkien ma' ħuh Dun Franġisk mill- Arċisqof Mawru Caruana, fil-Katidral ta' l-Imdina nhar is-Sibt, 18 ta' Diċembru 1915. Hu ħadem fil- Parroċċa ta' l-Isla bħala Direttur ta' l-Istitut tad-Dutrina ta' San Giljan u bħala Rettur tal-Fratellanza tar- Rużarju. Ħabrek ħafna għat-tixrid tad-devozzjoni tar-rużarju ta' kuljum fil-familja. Il-Kapitlu ta' l-Isla għażlu bħala Kanċillier tal-Kapitlu u hu qeda dan id-dmir b'delikatezza kbira minħabba ċ-ċirkustanzi ta' dak iż-żmien. Fuq kollox, kien mogħti għas-servizz tal-qrar u tal-predikazzjoni f'ħafna parroċċi ta' Malta. Dun Manwel, kulħadd hekk kien jafu, ta l-ħin tiegħu għall-qrar fil-parroċċa ta' Ħal Tarxien fejn kien mar joqgħod ma' ħuh meta dan sar Kappillan hemmhekk. Bħala saċerdot ħadem b'dedikazzjoni li tgħaġġbek għal żmien twil fis-Seminarju bħala professur u bħala prefett ta' l-istudji wara li kien iggradwa fl-Università Gregorjana f'Ruma wara l-gwerra l-kbira. Kien għadu saċerdot u monsinjur tal-Katidral meta kien intgħażel biex ikun is-Segretarju Ġenerali tal-Kurja u membru ta' diversi kumitati Djoċesani.